Diari Oficial de la Generalitat Valenciana


Sumari del DOGV 2959, del 26-03-1997 (1997/842073)

RESOLUCIÓ de 10 de març de 1997, de la Universitat Politècnica de València, per la qual es convoca el Curs Específic de Formació establert en la disposició addicional vuitena del Text Refós de la Llei de la Funció Pública Valenciana.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2959

Data del DOGV
:   26-03-1997

Secció del DOGV
:   AUTORITATS I PERSONAL

Número del document
:   1997/842073


Data del document
:   10-03-1997

Organisme emissor
:   Universitat Politècnica de València

Tipus de document
:   Resolució

RESOLUCIÓ de 10 de març de 1997, de la Universitat Politècnica de València, per la qual es convoca el Curs Específic de Formació establert en la disposició addicional vuitena del Text Refós de la Llei de la Funció Pública Valenciana.  
La disposició addicional vuitena del Text Refós de la Llei de Funció Pública Valenciana, arreplega la possibilitat d'accedir al grup C, a partir del grup D, per a aquells funcionaris que no tenint la titulació corresponent, tinguen entre cinc i deu anys d'antiguitat i superen un curs de formació al qual hauran d'accedir per criteris objectius.  
El fet que resulte aconsellable que puguen accedir-hi el màxim nombre d'interessats que complisquen els requisits en el menor temps possible, fa necessària una coordinació dels cursos de formació que assegure una qualitat uniforme en la formació.  
Per tot això, aquest Rectorat, fent ús de les atribucions que li confereix la legislació vigent, resol:  
Primer  
Convocar el curs a què es refereix la disposició addicional vuitena del Text Refós de la Llei de la Funció Pública Valenciana, per a aquells funcionaris de carrera del grup D, sector d'administració general de la Universitat Politècnica de València, que no posseint la titulació mínima exigida en l'article 4 del Text Refós de la Llei de la Funció Pública Valenciana, tinguen cinc anys d'antiguitat al servei de l'administració pública.  
Segon  
Els qui vulguen prendre part en aquest Curs Específic de Formació, i complisquen els requisits establerts en el punt 1 d'aquesta resolució, ho hauran de fer constar en la sol·licitud, segons el model de l'annex, que serà facilitada pel Servei de Recursos Humans, secció del PAS d'aquesta Universitat Politècnica de València.  
Les sol·licituds s'hauran de dirigir al rector de la Universitat Politècnica de València en el termini de 20 dies hàbils comptadors a partir de l'endemà de la publicació d'aquesta convocatòria en el DOGV, presentant-se al Registre General de la Universitat Politècnica de València, o de qualsevol de les formes establertes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tercer  
El curs tindrà una durada de 48 hores i es desenvoluparà d'acord amb el programa que figura en l'annex II.  
Cada àrea de coneixement tindrà la distribució horària següent:  
ÀREA NRE. D'HORES NRE. DE TEMES  
Organització Universitària 8 4   
Dret Administratiu General 8 4   
Gestió Economicofinancera 16 5   
Recursos Humans 16 8   
TOTAL   
Quart  
Els qui pretenguen obtenir el corresponent certificat d'aprofitament, hauran d'assistir a un mínim de 39 hores (80 % del curs) i superar una prova específica composta de 30 preguntes relatives al programa, cada una d'aquestes amb quatre possibles respostes de les quals només una serà la correcta.. Caldrà que el nombre de respostes correctament elegides siguen, almenys, 15 (50%), i no es valoraran les respostes equivocades  
Els qui no superen aquesta prova podran participar excepcionalment en un segon curs.  
Per a la realització d'aquesta prova, que es farà entre els vint i els trenta dies naturals després de l'acabament del curs, el Rectorat nomenarà una comissió per a la qualificació de la prova composta per un president i tres vocals i un d'ells actuarà com a secretari, un d'aquests membres serà designat per la Junta de Personal d'Administració i Serveis entre el personal funcionari de carrera pertanyent com a mínim al grup C, sector administració general d'aquesta Universitat Politècnica de València.  
Cinquè  
Una vegada realitzada la corresponent prova, el president de la comissió trametrà la relació d'aquells que l'hagen superada al Rectorat, a l'efecte d'expedició del corresponent certificat d'aprofitament, en el qual es farà constar que s'expedeix únicament a l'efecte previst en la disposició addicional vuitena del Text Refós de la Llei de la Funció Pública Valenciana.  
València, 10 de març de 1997.- El rector de la Universitat Politècnica de València: Justo Nieto Nieto.  
ANNEX I  
Sol·licitud de participació en el Curs Específic de Formació establert en la Disposició Addicional 8a del text refós de la Llei de la Funció Pública Valenciana, convocat per Resolució de 10 de març de 1997.  
Cognoms:   
Nom:   
DNI:   
Destinació actual:   
Telèfon (extensió UPV):   
Antiguitat:   
Sol·licite ser admès al Curs Específic de Formació per a poder accedir a les convocatòries de promoció interna al grup C, sector administració general de la UPV.  
Signat  
València,  
Excm. Sr. Rector Magnífic. de la Universitat Politècnica de València  
ANNEX II  
Programa de temari  
Bloc 1: Organització universitària  
1. Les estructures del sistema educatiu en la Llei de Reforma Universitària.  
2. Les universitats: La seua naturalesa jurídica. Els estatuts de les universitats: especial referència als Estatuts de la Universitat Politècnica de València i la seua organització acadèmica. Òrgans de govern de les universitats.  
3. Normativa i legislació que afecta la matriculació i els títols en el primer, segon i tercer cicle. Cursos especials o postgraus. Les tesis doctorals. Els títols postdoctorals.  
4. Normativa i legislació que afecta les beques. Les classes, els tipus i les condicions dels organismes que subvencionen estudis universitaris reglats. Planificació i programació nacional de les beques. Intercanvi internacional.  
Bloc 2: Dret Administratiu General  
5. Les fonts del dret administratiu. La jerarquia de les fonts. La Constitució. La Llei. Disposicions normatives amb força de llei. El Reglament.  
6. L'acte administratiu: el concepte, les classes i els elements. Eficàcia i validesa dels actes administratius. La seua motivació i notificació: revisió, anul·lació i revocació. El principi de legalitat en l'actuació administrativa.  
7. El procediment administratiu com a garantia formal. La Llei de Règim Jurídic de les Administracions Públiques i del Procediment Administratiu Comú: contingut i àmbit d'aplicació. La iniciació, l'ordenació, la instrucció i la terminació del procediment administratiu. La interacció dels tràmits de gestió pressupostària en el procediment administratiu.  
8. Els recursos administratius: Concepte i classes. Recurs ordinari i recurs de revisió.  
Bloc 3: Gestió Economicoadministrativa  
9. El Pressupost de la Universitat Politècnica de València. Característiques i estructura del pressupost. Execució i liquidació del pressupost.  
10. Gestió de la despesa i ordenació del pagament; òrgans competents. Fases del procediment. Documents comptables que intervenen en l'execució de les despeses i dels pagaments.  
11. Gestió dels ingressos. Fases del procediment. Documents comptables que intervenen en l'execució dels ingressos.  
12. Pagaments per exercicis tancats. Avançaments de caixa fixa. Pagaments a justificar. Justificació de lliuraments.  
13. Procediment de gestió per a despeses menors i despeses ordinàries en la compra de les despeses corrents i inversions.  
14. Els contractes administratius. Contracte d'obra. Contracte de subministrament. Contracte de gestió de serveis públics. Contracte de consultoria i assistència. Serveis i treballs específics i concrets no habituals.  
Bloc 4: Administració de Recursos Humans  
15. El personal al servei de les administracions públiques. Normativa bàsica sobre el personal d'administració i serveis: funcionaris i laborals.  
16. La Llei de la Funció Pública Valenciana i normativa complementària.  
17. El personal laboral al servei de la Universitat Politècnica de València. Conveni col·lectiu.  
18. La Llei d'Incompatibilitats i normativa de desenvolupament.  
19. El sistema retributiu del personal funcionari i laboral de la Universitat Politècnica de València. El règim de seguretat social: funcionari i personal.  
20. El règim del professorat universitari, les categories acadèmiques, la selecció, els drets i les obligacions.  
21. La llibertat sindical i els òrgans de representació del personal laboral i funcionari.  
22. La Llei de Prevenció de Riscos Laborals.